钦定古今图书集成/历象汇编/庶征典/第171卷 > 王充论衡 > 《贺东川麟见表》张仲素
## 钦定古今图书集成/历象汇编/庶征典/第171卷 > 王充论衡 > 《贺东川麟见表》张仲素

臣某言：“伏见剑南东川观察使潘孟阳奏，龙州宝华
山中有麟见，独角马蹄，遍身光耀，并嘉禾二十二茎
至八十九穗见，与鹿每来同食，各画图函，盛封进者。”
臣闻六合同归则麒麟至；天下和一，则嘉禾生。伏惟
陛下昭事上帝，凝情衢室，宵兴涤虑，申旦忘倦，大敷
至化，以永时邕。故得希世之祥，应我皇运，异质卓荦，
“奇彩光明，顾步幽岩，发闻郡国。神物自生于圣日，灵
编徒载其嘉名。况大田之中，众穗斯茂，沐以膏泽，扇
其祥风。而后呈彼珍群，承兹共觗，必生长亩之秀，以
明王者之瑞。因录所验，郑重合符，有以识上圣之心，
兆至和之本。德超千古，庆洽无疆，日月所均，无思不
服。臣等幸睹休异，喜万恒情。”无任抃跃之至。